歸田三首 三
作者：白居易
朝代：唐

paragraphs: 三十爲近臣，腰間鳴佩玉。
四十爲野夫，田中學鋤穀。
何言十年內，變化如此速。
此理固是常，窮通相倚伏。
爲魚有深水，爲鳥有高木。
何必守一方，窘然自牽束。
化吾足爲馬，吾因以行陸。
化吾手爲彈，吾因以求肉。
形骸爲異物，委順心猶足。
幸得且歸農，安知不爲福。
況吾行欲老，瞥若風前燭。
孰能俄頃間，將心繫榮辱。